बिक्री में मर्सिडीज बेंच से पिछड़ी बीएमडब्ल्यू  
भारतीय लग्जरी कार बाजार में लगातार दो वर्ष तक पहले पायदान पर काबिज रही बीएमडब्ल्यू के लिए 2011 की शुरुआत फीकी रही है।
भारतीय लग्जरी कार बाजार में लगातार दो वर्ष तक पहले पायदान पर काबिज रही बीएमडब्ल्यू के लिए 2011 की शुरुआत फीकी रही है। जनवरी, 2011 में वह बिक्री के मामले में मर्सिडीज बेंज से पिछड़ गई है। जनवरी, 2011 में बीएमडब्ल्यू ने 500 कारें बेचीं, जो मर्सिडीज बेंज की बिक्री से 140 कम हैं।  इसी अवधि में मर्सिडीज बेंज की बिक्री 58.81 प्रतिशत बढ़कर 640 कारों की रही। वहीं बीएमडब्ल्यू की बिक्री 46.63 प्रतिशत बढ़ी। समीक्षाधीन अवधि में ऑडी की बिक्री 56.86 प्रतिशत बढ़कर 480 कारों की रही। भारतीय लग्जरी कार का बाजार सालाना करीब 15,000 कारों का है।  जर्मन कंपनी बीएमडब्ल्यू 2010 में भारत में 6,246 कारें बेचकर शीर्ष पायदान पर रही, जबकि मर्सिडीज बेंज इंडिया 5,819 कारों की बिक्री कर दूसरे और ऑडी इंडिया 3,003 कारों की बिक्री के साथ तीसरे पायदान पर रही।